Brocka, Július, poslanec NR SR (2015-04-16):
Ďakujem pekne. Vážený pán predseda, dámy a páni, neviem čítať svoje prejavy, ale keď chcem niečo zacitovať, tak mi nedá, lebo som sa to nestihol naučiť naspamäť. Dovoľte, aby som v úvode svojho vystúpenia zareagoval na slová Roberta Fica včera na tlačovke s predsedom Národnej rady, keď sa na adresu Jána Figeľa vyjadril, že to bol najslabší eurokomisár v Európskej komisii. Ja som si vybral dve vyjadrenia k Jánovi Figeľovi, ktoré jedno povedal predseda Európskej komisie José Manuel Barroso, Figeľov šéf, a druhé povedal Jerzy Buzek, predseda Európskeho parlamentu. Dámy a páni, Barroso: „V modernom svete, kde sú politici vnímaní z pohľadu reklamných kampaní, Ján“ – myslí Figeľa – „vyniká ako presvedčivý politik. Je niekým, kto sa usiloval uprednostňovať zásadovosť pred osobným prospechom, podstatnosť pred sebaštylizáciou. Samozrejme, najlepšie ho poznám z 5-ročného obdobia, ktoré strávil ako komisár v Bruseli. Počas tohto obdobia preukázal nielen znalosti v oblastiach spadajúcich pod jeho portfólio, ale inšpiroval aj iných svojou neotrasiteľnou vierou v hodnotu európskej integrácie. Všetkým, ktorí sa chcú inšpirovať a hodnotami v našom verejnom živote, odporúčam príbeh Jána Figeľa.“ Jose Manuel Barroso. A druhý citát, už nebudem veľa citovať, Jerzy Buzek, predseda Európskeho parlamentu: „Poznám Jána Figeľa ako jedného z najefektívnejších členov poslednej Európskej komisie. Rád si spomínam na našu spoluprácu pri zakladaní Európskeho inovačného a technologického inštitútu. Dnes, keď sa tento projekt stal skutočnosťou, môžem s istotou povedať, že Ján nesie na jeho realizácii najväčšie zásluhy. Podobne sa mu právom pripisuje pozitívny prínos obnovy kresťanského ducha, ktorý je v dnešnej Európe taký krehký.“ Dámy a páni, zopakujem, myslí si niekto v tejto sále alebo na balkóne, že je možné ísť do vlády s Robertom Ficom? Kolega Kaník to nazval aktom zúfalstva, ak za kauzu SMER-u, za kauzu Váhostavu idete odvolať opozičného politika. Museli ste sa v SMER-e zblázniť, aspoň niektorí. Vy odvolávate Jána Figeľa a pán Pellegrini to tiež povedal včera na tlačovke s Robertom Ficom, že keď ho odvoláte, tak ten post patrí KDH, čiže opozícii. Pán Pellegrini, to vy si vážne myslíte, že po odvolaní Jána Figeľa by KDH obsadilo tento post? Pán poslanec Pellegrini, vy ste to alebo mysleli vážne, alebo ste to mysleli ako žart. Ak ste to mysleli vážne, tak potom platí to, čo povedal včera môj kolega Přidal, že ste sa zrazili s koňom, a ak ste to mysleli na žart, tak to musíte ako žart dotiahnuť do konca, že vyberiete niekoho zo SMER-u, niektorého poslanca a toho zvolíte ako zástupcu KDH ako podpredsedu, mohla by to byť pani Zmajkovičová napríklad. No vtedy by to bolo naozaj vtipné, ale takto, ako to robíte, pán kolega, nehnevajte sa, to s kultúrou politickou nemá absolútne nič spoločného. Prosím vás, poznáte v Európskej únii, ale čo v Európskej únii, na svete jeden parlament, kde všetko, už aj tu v tejto inštitúcii, to je posvätné miesto, kde sedia zástupcovia ľudu tejto krajiny, že bude len SMER? (Reakcia z pléna.) Severná Kórea, ďakujem ti, Pavol. Takto, sem ste to dotiahli. Páni, vy máte svojich voličov za hlupákov, alebo že sú slepí? Ja tomu neverím, ja tomu neverím, že ľudia túto donebavolajúcu nespravodlivosť, čo robíte s touto krajinou, že to vidia a že Širokého vily v Karibiku nie sú dosť veľké na to, aby ste sa tam všetci zo SMER-u schovali pred vašimi voličmi. Oni vám to určite spočítajú a ja si myslím, že najneskôr v marci. Najneskôr v marci. Toto bol môj politický úvod a teraz dovoľte, aby som sa vrátil k dôvodovej správe na odvolávanie Jána Figeľa. V dôvodovej správe píšete ako ten hlavný dôvod, dôvod, pre ktorý ho odvolávate, že Ján Figeľ nesie priamu zodpovednosť za zrušenie PPP projektov, Pavol Zajac, PPP projektov pripravených predchádzajúcou vládou, pretože v rámci stratégie stavania lacných diaľnic marketingovo tlačil na ich ceny, pričom podstatná časť pohľadávok vznikla na základe zle nastavených zmlúv. Dámy a páni, Ján Figeľ si za svoj prístup k stavaniu diaľnic zaslúži štátne vyznamenanie. Už sme to včera opakovali, vy ste pripravili tri PPP projekty s ročnými splátkami 700 mil. eur na 30 rokov. Váš štátny tajomník svojho času na ministerstve financií už po, po... (Reakcia z pléna.) Nie vtedy, keď sa schvaľovali PPP projekty, pán minister, keď ste boli štátny tajomník, vyjadrenie ministerstva financií k schopnostiam slovenských verejných financií splácať nejaké úvery a záväzky bolo vo výške 260 mil.? 260 mil. eur? (Reakcia z pléna.) Aby sme, aby sa nezrútili verejné financie, a oni pripravili 700 mil. každý rok. 30 rokov 21 mld. eur, 600, vyše 600 mld. slovenských korún. Jeden a pol slovenského rozpočtu. Ako uvedomujete si, máte vy Pána Boha pri sebe!? Však my máme šťastie, lebo keby ste mali túto možnosť, tak dneska Európska únia nás rieši ako Grécko, a preto mňa neprekvapuje, že ste vtedy mali dôvod, pred 3 rokmi na odvolávanie Jána Figeľa, lebo prekaziť taký kšeft, keď my vieme, že už vraj boli aj provízie rozdané, no tak muselo, samozrejme, tých oligarchov a mecenášov poraziť. Veď z takéhoto, ako prekaziť kšeft storočia, veď takéto veci, veď Ján Figeľ, to, že žije (povedané so smiechom), tak je pod zvláštnou ochranou, veď, naozaj veď za takéto veci sa ľudia likvidujú. Takýto kšeft vám Ján Figeľ prekazil a vy ste sa doňho pustili cez byt a cez iné smiešnosti, lebo ste nenašli nič iné, ste ho potrebovali kompromitovať. Nevyšlo vám to, to bol dôvod, pre ktorý ste ho chceli vtedy odvolať. Ale história sa opakuje a to je zaujímavé, ako sa to tu v parlamente neraz. Svojho času pred 20 rokmi HZDS tiež tak odvolalo opozícii podpredsedu a potom väčšina zvolila Rudolfa Filkusa. Pamätáte si? On je už nebohý, ale to bol vtedy minister z Demokratickej únie a jeho zvolili a ten pán chodil do roboty – a vozil ho bavorák – ako zástupca opozície. SMER si ho vybral, vtedy HZDS, ale ak budete takto pokračovať, je tu návod, že dá sa to aj tak. Prosím vás, ale dobre, Ján Figeľ vám to prekazil vtedy. No a ako sme sa dostali vlastne k odvolávaniu Jána Figeľa teraz a ako sa tá história opakuje. My sme vás v podstate donútili zaoberať sa kauzou Váhostavu. Myslíte si, že by predseda parlamentu Pellegrini zvolal mimoriadnu schôdzu vo veci reštrukturalizácie Váhostavu, keby o tom nehovorila opozícia? Keby sme vám nepovedali, že ideme do mimoriadnej schôdze, že to je tak vážny problém, ktorý vy tri roky neriešite, vy ste nás chceli akoby preskočiť, predbehnúť a bolo to také smiešne, že pán Pellegrini najprv ráno otváral 50. schôdzu a potom o 13.00 hod. otvára 49., to naozaj ako v Kocúrkove. Ale to v tom zmätku a rýchlosti, keď si myslíte, že takto opijete rožkom, obrazne povedané, slovenskú verejnosť, tak robíte aj takéto smiešne chyby. My sme vás donútili sa zaoberať týmto megaškandálom v týchto dňoch Širokého Váhostavu, ako ste ožobráčili chudákov živnostníkov, ktorí pre vás, pre Širokého robili, a vy teraz prichádzate do parlamentu s návrhom riešenia, že 40 %, dokonca 50 %, no na prvý pohľad, ako kto by to nebral, keď môže mať 15 alebo 40. Ale akým gaťafalšom? Veď to je obyčajný podfuk, to, čo vy navrhujete, tak vy navrhujete riešiť dlhy Širokého, dlhy Širokého majú zaplatiť daňoví poplatníci. Toto ste vymysleli a my sme to zasa odhalili, zasa sme vykričali, že to je biznis a kšeft Širokého. Kto ho prekazil? Prekazila ho opozícia, prekazilo ho KDH, prekazil ho Jano Figeľ, a preto musí padnúť. Tak ako pred 3 rokmi. Dámy a páni, my sme vás donútili zaoberať sa kauzou Váhostavu a sme jasne pomenovali aj to riešenie, ktoré vy navrhujete, že to je obyčajný podfuk. Že vy chcete dlhy vášho mecenáša Širokého riešiť na úkor občanov, a pritom Široký nie je žiaden chudák. Ako v čase, keď vy máte starosť, ako riešiť jeho dlhy, tak on si skupuje nehnuteľnosti v Karibiku. Prosím vás, veď on už sa chystá na časy, keď naozaj bude musieť zdúchnuť. Vy ste nepochopili, že je, že už je päť minút po dvanástej, keď musíte poriadok s týmito zlodejmi. Tak ako ste reagovali pri piešťanskom cétečku, že ste pochopili, že Paška je v pozícii predsedu parlamentu jednoducho neudržateľný. Je to škandál. My sme vám ho nasvetlili, biznis pre Širokého, verím, že prekazili, a preto musí Ján Figeľ padnúť. Kruh sa uzatvára. Vy by ste radi odpútať pozornosť od tejto kauzy, a preto strieľate po Figeľovi, ale toto vám už slovenská verejnosť nezožerie. Vám sa nepodarí ani nás zastrašiť, naozaj už sme to zažili. Ono to nie je prvýkrát, už to bolo aj za Mečiara, ale vy ste sa nič nové nenaučili. Vy sa správate naozaj ako obyčajní boľševici a potom ich posluhovači. A ja si myslím, že slovenská verejnosť to vidí, že vám to v marci, v najbližšom marci aj pripomenie. A to je všetko.